कई घंटों के हिमपात के बाद जब बर्फ गिरना बंद हुआ तो होटल के सामने के कुछ घरों से बच्चे बाहर निकल आए और बर्फ के ढेरों पर खेलने लगे। बर्फ के गोले बना कर एक-दूसरे पर फेंक रहे थे। पलक का मन मचलने लगा। वह भी बर्फ से खेलने की जिद करने लगी। मम्मी तैयार नहीं थीं, पर पापा मान गए। माने ही नहीं, बल्कि मम्मी को भी मना लिया। उन लोगों ने खूब कपड़े डाटे, मोजे पहने, दस्ताने पहने, झबरैली ऊनी टोपियां पहनीं और बाहर निकल आए। पलक दस्ताने उतार कर बर्फ के गोले बनाने लगी और दनादन मम्मी-पापा पर बरसाना शुरू कर दिया। कुछ देर तो मम्मी-पापा मना करते रहे, पर थोड़ी देर बाद वे भी इस खेल में शामिल हो गए। काफी देर एक-दूसरे पर बर्फ के गोले दागने के बाद जब वे थक गए तो होटल लौट आए। खेलते हुए उन्हें अहसास ही नहीं हुआ कि तापमान शून्य से नीचे है। कमरे में आकर उन्होंने गरम-गरम सूप पिया। फिर अचानक मम्मी बोलीं, ‘सचमुच आज ही पता चला कि हेमंत और शिशिर ऋतु क्या होती हैं। सर्दियां कितनी मजेदार होती हैं न?’ मम्मी-पापा बात कर ही रहे थे कि पलक धीरे-से बोली, ‘ऋतुएं घर के अंदर नहीं आतीं। थोड़ा घर से निकला भी करो।’ ०